Marrëdhëniet SHBA-Egjipt
Ekspertët thonë se shkurtimi i ndihmës amerikane për Egjiptin mund të pakësojë ndikimin ushtarak të Shteteve të Bashkuara në vend
Ndërsa qeveria e përkohëshme ushtarake e Egjiptit vazhdon masat shtypëse ndaj kundërshtarëve, Uashingtoni është duke rishikuar ndihmat për Egjiptin. Me kundërvënien ndaj sundimit të ushtrisë egjiptiane, që dëboi nga pushteti në korrik presidentin Mohamed Morsi, Shtetet e Bashkuara po përballen në Egjipt me një gjigand të brendshëm me një histori të gjatë kontrolli të shoqërisë, përfshirë masat e kohëve të fundit të shtypjes me dhunë të protestave që lanë qindra të vdekur. Megjithatë, thotë Robert Springborg, ekspert për Lindjen e Mesme në Shkollën Pasuniversitare të Marinës në Monterei të Kalifonisë, ushtria egjiptiane duket se shihet përgjithësisht me sy të mirë nga populli. Zoti Springborg thotë se ushtria egjiptiane ze vendin e 11-të në botë për nga madhësia. Ajo është klienti i katërt më i madh i Shteteve të Bashkuara për blerjen e avionëve luftarakë amerikanë F-16 dhe ka mbi 4 mijë tanke. Ai thotë se Egjipti ka një ushtri shumë të madhe, sipas standarteve të vendeve në zhvillim. Kjo, thotë eksperti, i dedikohet së tepërmi ndihmës amerikane. Shtetet e Bashkuara i japin Egjiptit një ndihmë ushtarake vjetore prej 1,3 miliardë dollarësh. Megjithatë, disa ligjvënës amerikanë kanë kërkuar që t'i jepet fund ndihmës për Egjiptin pasi ushtria rrëzoi nga pushteti presidentin Mohamed Morsi. Administrata Obama është duke e rishikuar ndihmën ndaj Egjiptit. Jeffrey Martini, ekspert për marrëdhëniet civile dhe ushtarake të Egjiptit në Korporatën RAND, thotë se një numër shtetesh arabe kanë ofruar ta ndihmojnë Egjiptin, në se Shtetet e Bashkuara do ta kufizonin ndihmën për të. Shumë ekspertë thonë se megjithë lidhjet e forta mes ushtrisë amerikane dhe asaj egjiptiane, Uashingtoni ka pak mjete për të patur ndikim tek ngjarjet brenda në Egjipt. Përsëri analisti Jeffrey Martini: Robert Springborg thotë se Shtetet e Bashkuara kanë megjithatë disa mjete në frontin ekonomik, sidomos përmes institucioneve ekonomike ndërkombëtare, si FMN-ja. Por ai shton se ky mjet duhet përdorur me shumë kujdes nga Shtetet e Bashkuara, sepse siç shprehet eksperti, "kjo mund të nxisë një reagim të ashpër, në se bëhet në mënyrë të vrazhdë."